TTD 2022 – Illum Malta tilgħab kontra s-Slovakkja Ritratt: Domenic Aquilina Illum Malta tilgħab it-tieni partita minn Grupp H ta' kwalifikazzjoni għat-Tazza tad-Dinja 2022 meta, f'Trnava, tiffaċċja lis-Slo­vak­kja. Waqt konferenza stampa li ta l-Ġimgħa il-coach nazzjonali, Devis Mangia, saħaq fuq il-fatt li jrid ikompli jara mentalitá pożittiva fil-players tiegħu li wrew fil-partita preċedenti kontra r-Russja min­kejja li ħriġna telliefa bl-iskor ta' 3-1. Mangia, li ilu jmexxi lit-team Malti minn Diċem­bru 2019, qal li l-players tiegħu jinsabu preparati bl-aħjar mod possibbli fit-tentattiv li niksbu riżultati pożittivi kemm f'dan il-konfront kontra s-Slovakkja kif ukoll fil-kumplament ta' dawn il-partiti f'dan il-grupp ferm diffiċli. Il-coach Taljan qal li jixtieq li t-team tiegħu juri iżjed personalitá u fiżikalitá mill-konfront preċedenti waqt li żgur li ma jistax jaffordja li jwettaq żbalji difensivi li swewlna tnejn mit-tliet goals kontra r-Russi. Fir-rigward tal-fiżika, kif għamel fil-konferenza stampa li segwiet il-partita kontra r-Russja, għalkemm afferma li s-saħħa tiġi l-ewwel u qabel kollox, huwa qal li l-ideal kien ikun li l-kampjonat tkompla b'mod normali għax kien ikun hemm iktar vantaġġi għall-fiżika tal-players. Minkejja kollox, dan ma kienx possibbli fil-mument u għalhekk sostna li b'xi mod iridu jaddattaw għal dawn is-sitwazzjonijiet. Huwa tenna li bħalissa huwa l-uniku coach fl-Ewropa li għandu l-kampjonat domestiku ta' pajjiżu wieqaf. F'dawn iċ-ċirkostanzi hu faħħar l-attitudni tal-players li minkejja dawn il-problemi, xorta waħda qed jimxu skond l-istruz­zjonijiet kollha li qed jin­għataw. Huwa tenna li għalkemm is-Slovakki ma rnexxielhomx isibu x-xibka fl-aħħar żewġ konfronti tagħhom, jinsab ċert li d-difiża Maltija xorta waħda se jkollha test diffiċli biex tikkontrolla l-attakki tagħhom. Fil-konferenza stampa tkellem ukoll l-awtur tal-goal mill-isbaħ kontra r- Russja, Joseph Mbong, b'dan il-goal ikun l-ewwel wieħed għalih għal Malta, liema player diġá lagħab fl-istadium li se jilgħab fih it-team nazzjonali llum, f' Trnava, meta fl-2016 Hibernians kienu affrontaw lil Spartak Trnava, fil-UEFA Europa League. Huwa qal li wara l-prestazzjoni kontra r-Russja, l-ambjent huwa wieħed po­żittiv iżda saħaq li jridu jżommu saqajhom mal-art. Mangia se jkollu l-players kollha għad-dispożiz­zjoni tiegħu u għalhekk jista' jagħ­żel l-aqwa elementi possibbli kontra t-team naz­zjonali Slovakk. L-iskwadra hija: Il-logħba se tintlagħab fi Stadion Antona Malatinskeho, f'Trnava, fid-8.45 pm, u se tintwera diretta fuq TVM2.